VEGA præsenterer

**Vancouver Sleep Clinic spiller efterårets nuancer frem i VEGA**

*Den 15. november kan du opleve et forunderligt potpourri af melankoli og varme soul vibes, når det australske band udfolder deres indtagende univers i Lille VEGA.*

Den 18. oktober udgiver Vancouver Sleep Clinic opfølgeren til deres anmelderroste debutalbum, *Revival*, fra 2017. I forbindelse med annonceringen slap de den smukke, æteriske single ”Bad Dream”. Singlen er ledsaget af en billedskøn musikvideo, der gennem varme farver, kontraster af lys og uhyggelige scener formidler en rejse gennem underbevidstheden.

Albummet har fået titlen *Onwards to Zion* og er skabt i rolige omgivelser på en bjergskråning i Bali. Musikken og lyrikken sender lytteren på en moderne pilgrimsrejse gennem livets op- og nedture i en evig foranderlig verden.

Anført af den karismatiske forsanger og sangskriver Tim Bettinson har bandet siden 2013 fortryllet publikum verden over med deres melankolske fusion af R&B, folk og electropop.

Bettinsons indlevende vokal, der leder tankerne hen på Bon Iver, skubber lytteren ind i et drømmende univers af raffineret lyrik.

På deres debutep, *Winter*, fra 2014 ramte bandet de internationale scener med hitsinglerne ”Vapour” og ”Collapse”. Udstyret med en gammel laptop og et forældet keyboard gik den dengang 17-årige Bettinson i gang med de første indspilninger i soveværelset i Brisbane. Ep´en er spækket med akustisk guitarspil, vibrerende elektroniske beats og smukke falsetvokaler.

Ep´en blev efterfulgt af *Revival*, der er indspillet i samarbejde med producer Al Shux (Kendrick Lamar, Nas, Lana Del Rey). Albummet modtog et utal af roser fra anmeldere verden over og Sputnick Music skrev bl.a.: *“Revival isn’t Vancouver Sleep Clinic’s magnum opus, but it does see the outfit load up its palette with an array of shimmering assets.”*

**Fakta om koncerten:**

Vancouver Sleep Clinic (AUS)

Fredag d. 15. november kl. 21.00

Lille VEGA, Enghavevej 40, 1674 København V

Billetpris: 160 kr. + gebyr

Billetsalget starter i dag via vega.dk og Ticketmaster